La Lira de Carcaixent actuarà en la Sagrada Família de Barcelona
19 de Febrero de 2016

Carcaixent

El proper 12 de març, la Lira de Carcaixent realitzarà un concert únic a la Sagrada Família de Barcelona on interpretarà la peça “Simfonia número 3”, del compositor Ferrer Ferran, també anomenada “El Gaudir del Geni” i que està inspirada en Antoni Gaudí, arquitecte de la Sagrada Família.

La peça que s’interpretarà el 12 de març és la mateixa amb què la Lira Carcaxentina va guanyar el passat mes de maig el  Primer Premi i la Menció d’Honor de la secció especial del XXXIX Certamen Provincial de Bandes de Música, que organitza la Diputació de València. Este va ser el punt de partida perquè el Patronat d’Obres de la Sagrada Família s’interessara per la banda de música  de Carcaixent i per la peça interpretada, estretament vinculada a l’arquitecte català i la seua principal obra arquitectònica.

Segons han explicat des de la Lira Carcaixentina, la possibilitat d’actuar en la Sagrada Família ha sigut un llarg procés en el qual han intervingut la mateixa Societat Musical, l’Ajuntament de Carcaixent i persones pròximes al Patronat d’Obres de la basílica. És important destacar que el concert de la Lira serà una circumstància excepcional, ja que la Sagrada Família no sol acollir esdeveniments d’este tipus.

Paco Salom, alcalde de Carcaixent, ha volgut remarcar que el concert en Barcelona és una oportunitat única per a la música de Carcaixent i que la reafirma com una de les millors bandes actualment del panorama musical. A més, també ha destacat que el concert reforça de manera immillorable la commemoració del centenari de Carcaixent com a ciutat i, especialment, la celebració de la Fira Modernista al mes de juny, ja que Gaudí és el màxim exponent de l’arquitectura modernista a principis del s.XX.

Des de la Lira han traslladat que tot aquell que estiga interessat d'acompanyar-los en una cita tan important pot dirigir-se a l’Agència “Viatges Carcaixent” (Mestre Giner, 38. 962432635)